Minorităţile naţionale solicită mai multă reprezentativitate în agenţiile de stat. Declaraţii de acest fel a făcut liderul Comunităţii Ucrainenilor din Republica Moldova în cadrul emisiunii Fabrika.

"În oraşele din nordul republicii 45 de primari sunt ucraineni, dar la nivelul autorităţilor centrale reprezentativitatea este redusă. Nu avem specialişti de altă naţionalitate decât cea majoritară în sistemul judecătoresc, în ministere", a precizat Nicolai Oleinic.

Acesta a spus că nu este adevărat că minorităţile naţionale nu susţin cursul european al ţării, dar este necesar că responsabilitatea pentru activitatea societăţii să fie împărţită.

Ideea a fost susţinută de Olga Goncearova, preşedintele Adunării Popoarelor din Moldova, dar aceasta a insistat să afirme că concursurile pentru ocuparea funcţiilor publice de către specialişti s-ar face pe criterii politice. "Noi toţi ştim că cine vine la putere îşi face verticala şi acesta este un motiv din care minorităţile etnice nu participă în politică", a spus Olga Goncearova.

La rândul său, expertul Victor Grebenşcikov a fost de părerea că în alegerile parlamentare din noiembrie votul etnic va fi dispersat. "Bineînţeles că unii vor fi atraşi de lozinci proruse, dar votul etnic va fi foarte diferenţiat pentru că mulţi acum lucrează în ţări din Uniunea European şi vor vota pentru partide care pledează pentru integrarea europeană".

Directorul general adjunct al Biroului Relaţii Interetnice, Vera Petuhov, a spus că probleme care îi preocupă pe reprezentanţii minorităţilor naţionale vor fi discutate joi în cadrul unui forum iniţiat de preşedintele Legislativului, Igor Corman.

Publika.md notează că la începutul lunii curente, Igor Corman, a chemat minorităţile etnice să participe la edificarea societăţii şi ţării, iar modalităţile în care acestea pot să-şi aducă aportul vor fi abordate la primul Forum al Minorităţilor Etnice.